
Berlin! Mi folyik itt? Avagy: városfejlesztés a folyópartok mentén idegenforgalmi szemszögből

A folyók mindig is meghatározó szerepet játszottak egy város életében. Nem csak földrajzi helyek voltak, hanem történelmi határok, kereskedelmi útvonalak, kulturális terek, kikapcsolódási pontok és a társadalmi élet központjai. Hogy mennyi lehetőség rejlik bennük, azt Berlin példáján szeretném bemutatni.
Miért a német fővárost választottam ebben a témában? Több okból is: elsősorban személyes kapcsolatom fűződik a városhoz, ugyanis sokszor jártam már ott és édesapám is onnan származik. Másrészt mivel Berlin felületének majdnem 7%-a víz, egyértelmű, hogy ezzel többet kell foglalkozni. Berlin víziváros, számos folyópart nyújtotta városfejlesztési lehetőséggel, melyeket ki is használ a városvezetés és a lakosság is. Berlin rengeteg jó ötletet valósított meg, és további tervei vannak ezen a területen, hogy a várost idegenforgalmi szempontból is jobban pozícionálják. Berlin állandóan mozgásban van, folyamatosan változik a városkép, és a folyók ebben nagy szerepet játszanak, ugyanis a Fal leomlása után olyan potenciálok tárultak az itteniek elé, amelyeket egyedi módon ki is használtak. Berlin mára egy nyitott, kreatív, kulturális világvárossá nőtte ki magát, történelmi kontrasztokkal. A folyók áramlást és szabadságot szimbolizálnak. A partok legnagyobb része szabadon hozzáférhető, amelyek mentén pezseg az élet: strandbárok, lakóhajók, partihajók, múzeumhajók, vízi fesztiválok, hatalmas zöldterületek a vízparton, úszó hostelek, különleges vízisportok, egyedi vendéglátóegységek, absztrakt épületek és luxus lakóparkok, és közösségi terek, stb.
A témám részletesebb vizsgálatához primer kutatásokat végeztem Berlinben, 7 mélyinterjút készítettem az ottani városvezetéssel, illetve idegenforgalmi vállalkozásokkal is: Szenátus turizmusgazdálkodás és víziturizmus részleg vezetői, Szenátus városfejlesztési területén Spreeraum speciális vezetője és a környezetvédelmi részleg víz speciális terület vezetője, Friedrichshain-Kreuzberg polgármestere, Luritec Watersystems tulajdonosa, és a Gestrandet an der Jannowitzbrücke strandbár tulajdonosa. Szekunder forrásként több berlini városfejlesztéssel, víziturizmussal kapcsolatos dokumentumot gyűjtöttem, ezekkel együtt úgy gondolom sikerült egy átfogó képet alkotni a folyópartok által kínált turisztikai városfejlesztési potenciálokról.
Végül felmerül a kérdés, hogy Berlin példája alapján Budapestnek talán jobban ki kéne használnia a Duna adta lehetőségeket.
 



